Diari Oficial de la Generalitat Valenciana


Sumari del DOGV 7927, del 29-11-2016 (2016/9505)

ORDRE 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides als centres tecnològics de la Comunitat Valenciana en matèria d'R+D.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/11/25/26/dof/vci/html**

### Dades del document

Número de DOGV
:   7927

Data del DOGV
:   29-11-2016

Secció del DOGV
:   I. DISPOSICIONS GENERALS

Número del document
:   2016/9505


Data del document
:   25-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Institut Valencià de Competitivitat Empresarial
    * ajuda pública
    * centre d'investigació
    * investigació

ORDRE 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides als centres tecnològics de la Comunitat Valenciana en matèria d'R+D. [2016/9505]  
ÍNDEX  
  
Preàmbul  
Títol I. Disposicions generals  
Capítol I. Convocatòria i tramitació de les sol·licituds d'ajudes  
Article 1. Objecte  
Article 2. Modalitat d'ajuda  
Article 3. Convocatòria i procediment de concessió  
Article 4. Requisits dels beneficiaris  
Article 5. Sol·licituds  
Article 6. Ordenació i instrucció  
Article 7. Criteris d'atorgament de les ajudes  
Article 8. Comissió d'Avaluació  
Article 9. Resolució de la convocatòria  
Article 10. Obligacions dels beneficiaris  
Capítol II. Seguiment, incidències i control de les subvencions  
Article 11. Modificació de la subvenció i reintegrament de les ajudes concedides  
Article 12. Acumulació d'ajudes  
Article 13. Entitats col·laboradores  
Article 14. Subcontractació  
Article 15. Justificació de les ajudes  
Article 16. Pagament de les ajudes. Bestretes  
Article 17. Control i verificació  
Títol II. Línies d'ajuda  
Capítol I. Ajudes per a projectes d'R+D independent desenvolupats pels centres tecnològics de la Comunitat Valenciana de manera individual o en col·laboració entre ells.  
Article 18. Objectiu  
Article 19. Requisits dels projectes objecte d'ajuda i tipologia d'actuacions  
Article 20. Despeses subvencionables  
Article 21. Quantia de les ajudes  
Article 22. Criteris d'atorgament de les ajudes  
Capítol II. Ajudes per a activitats d'acompanyament a l'R+D independent que desenvolupen els centres tecnològics de la Comunitat Valenciana.  
Article 23. Objectiu  
Article 24. Requisits dels projectes objecte d'ajuda i tipologia d'actuacions  
Article 25. Despeses subvencionables  
Article 26. Quantia de les ajudes  
Article 27. Criteris d'atorgament de les ajudes  
Disposició addicional  
Única. No incidència econòmica  
Disposicions finals  
Primera. Desplegament i execució  
Segona. Entrada en vigor  
  
  
PREÀMBUL  
  
La Conselleria d'Economia Sostenible, Sectors Productius, Comerç i Treball, té entre els seus objectius estratègics el foment de les activitats d'investigació, desenvolupament i innovació a la Comunitat Valenciana, amb l'impuls de la inversió privada en R+D i en innovació, l'evolució dels sectors productius i la creació d'ocupació estable i de qualitat en les empreses, a través de l'adopció de mesures que permeten incrementar la productivitat d'aquestes mitjançant la millora dels seus nivells d'innovació, per afavorir al mateix temps la consecució d'un impacte positiu en termes socials, econòmics, mediambientals i d'ocupació a la Comunitat Valenciana, açò és, contribuint de manera objectiva a millorar l'estat de benestar i sostenibilitat del conjunt de la nostra societat.  
  
Davall d'aquestes premisses, l'IVACE treballa amb la visió que l'economia de la Comunitat Valenciana se sustente fonamentalment en activitats productives avançades, basades tant en el coneixement com en la fabricació, liderades per empreses globals i competitives, al mateix temps que sostenibles i solidàries, al voltant de les quals es generen uns serveis que, amb un ús intensiu del coneixement, hi afigen encara més valor i aprofiten eficientment les condicions del nostre entorn per a aconseguir el benestar comú i la qualitat de vida dels habitants de la Comunitat Valenciana.  
Aquestes són les línies marcades per l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), una proposta per a la transformació del model productiu de la Comunitat Valenciana, a través d'un sistema d'innovació que base la seua eficàcia en principis orientats a l'èxit dels màxims resultats en l'àmbit de l'economia productiva.  
Per a això es planteja la present ordre amb la finalitat de recolzar l'activitat primària dels centres tecnològics de la Comunitat Valenciana com a instrument clau per a promoure la identificació de necessitats en matèria d'R+D, generar coneixement d'alt valor afegit i facilitar la transferència i l'aplicació dels resultats tecnològics assolits amb el desenvolupament dels projectes finançats, de manera que es contribuïsca a l'objectiu assenyalat d'aconseguir per a la Comunitat Valenciana un creixement econòmic intel·ligent, sostenible, equilibrat i integrador. Aquests mateixos objectius ja s'estableixen en el Pla Estratègic de Subvencions de la Conselleria d'Economia Sostenible, Sectors Productius, Comerç i Treball 2016-2018, aprovat per la Resolució de 6 de juny de 2016, del titular d'aquesta conselleria.  
Les mesures proposades per l'IVACE en aquesta ordre es mantindran durant els pròxims exercicis alineades amb les prioritats previstes en el marc de l'Estratègia d'Especialització Intel·ligent de la Comunitat Valenciana (RIS3 CV) i del Programa operatiu FEDER de la Comunitat Valenciana per al període 2014-2020 en els àmbits d'actuació previstos en l'eix prioritari 1, Potenciar la investigació, el desenvolupament tecnològic i la innovació.  
Mitjançant aquesta ordre, s'estableixen les bases per a la concessió per l'IVACE d'ajudes dirigides als centres tecnològics de la Comunitat Valenciana en matèria d'R+D, i es dóna compliment al que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
A aquestes bases de convocatòria, pel seu caràcter de subvenció, els és aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i, en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions. En el cas que les ajudes estiguen finançades per fons de la Unió Europea, caldrà ajustar-se a allò que s'ha disposat per la normativa comunitària sobre els procediments de concessió i control, i també sobre reintegraments i sancions; en aquest supòsit, serà aplicable el Reglament (UE) número 1303/2013, del Parlament Europeu i del Consell de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) número 1083/2006, del Consell, o normativa que el poguera substituir.  
Als efectes del que estableixen els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, les ajudes regulades en aquestes bases estan dirigides a l'àmbit de les activitats de caràcter no econòmic dels centres tecnològics, per la qual cosa no estan subjectes a l'obligació de notificació a la Comissió Europea per no complir els requisits de l'article 107.1 del Tractat de Funcionament de la Unió Europea, concretament, per no suposar un avantatge per a una empresa, ni falsejar la competència o afectar els intercanvis comercials entre estats membres.  
Per tot això, en el marc de les competències que amb caràcter exclusiu es reconeixen a la Generalitat en l'article 49.1.7 de l'Estatut d'Autonomia de la Comunitat Valenciana, i de conformitat amb el que disposa aquest article 165.1 de la Llei 1/2015, de 6 de febrer, de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE) aprovat pel Decret 4/2013, de 4 de gener, del Consell, tot després d'haver emés un informe l'Advocacia General de la Generalitat i la Intervenció Delegada, després dels tràmits d'audiència pertinents, i conformement amb el Consell Jurídic Consultiu,  
  
  
ORDENE  
  
TÍTOL I  
Disposicions generals  
  
CAPÍTOL I  
Convocatòria i tramitació de les sol·licituds d'ajudes  
  
Article 1. Objecte  
1. La present ordre estableix les bases reguladores per a la concessió per l'Institut Valencià de Competitivitat Empresarial (d'ara en avant, IVACE) d'ajudes que responguen a la necessitat de promoure el creixement intel·ligent mitjançant la generació, adaptació i transferència de coneixement i cooperació entre els centres tecnològics i les empreses de la Comunitat Valenciana, a través de les actuacions següents:  
  
- Ajudes per a projectes d'R+D independent desenvolupats pels centres tecnològics de la Comunitat Valenciana de manera individual o en col·laboració entre ells.  
- Ajudes per a activitats d'acompanyament a l'R+D independent que desenvolupen els centres tecnològics de la Comunitat Valenciana  
  
2. En el títol II d'aquesta ordre es desenvolupen les línies d'ajuda i el seu règim específic.  
  
Article 2. Modalitat d'ajuda  
Les ajudes es concediran davall la modalitat de subvenció.  
  
Article 3. Convocatòria i procediment de concessió  
1. El procediment per a la concessió de les ajudes serà el de concurrència competitiva, d'acord amb el que establix l'article 164 de la Llei 1/2015, de 6 de febrer, de la Generalitat, i en l'article 22 de la Llei 38/2003, General de Subvencions, d'acord amb els principis de publicitat, transparència, igualtat i no discriminació; i s'iniciarà d'ofici mitjançant convocatòria de la presidència de l'IVACE, entitat a què correspondrà la seua gestió.  
Les convocatòries podran establir la realització de diversos procediments de selecció successius al llarg d'un exercici pressupostari, i en elles haurà de concretar-se necessàriament el nombre de resolucions que hauran de recaure, l'import màxim a atorgar, el termini màxim de resolució de cada un dels procediments ?que en cap cas podrà excedir sis mesos- i el termini en què hauran de presentar-se les sol·licituds. La seua regulació s'ajustarà en tot cas al que estableix l'article 59.5 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; en el cas que durant un període no s'esgote l'import màxim previst, la quantitat no aplicada passarà íntegrament al període següent, i així successivament.  
2. Les convocatòries contindran, almenys, el que estableix l'article 166 de la Llei 1/2015, de 6 de febrer, de la Generalitat.  
3. El text íntegre de les convocatòries es remetrà a la Base de Dades Nacionals de Subvencions, i un extracte d'aquestes es publicarà en el Diari Oficial de la Generalitat Valenciana (DOGV).  
  
Article 4. Requisits dels beneficiaris  
1. Podran acollir-se a aquestes ajudes els centres tecnològics de la Comunitat Valenciana que ostenten la condició d'organisme d'investigació i difusió del coneixement segons la definició de l'apartat 1.15.e.e del Marc sobre ajudes estatals d'investigació i desenvolupament i innovació, d'ara en avant, Marc d'R+D'i (DOUE C 198/01, 27.6.2014) sempre que en el moment de l'adjudicació de les ajudes es trobe registrats com a centres tecnològics a l'empara del que disposa el Reial Decret 2093/2008, de 19 de desembre, pel qual es regulen els centres tecnològics i els centres de suport a la innovació tecnològica d'àmbit estatal i es crea el registre de tals centres, o se n'haja sol·licitat la inscripció; per a aquest últim supòsit serà causa de revocació de l'ajuda la no obtenció de la inscripció i habilitació com a centre tecnològic en el termini que es determine en la resolució de concessió.  
  
2. Els beneficiaris hauran de tenir la seua seu social a la Comunitat Valenciana.  
3. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
4. En especial, els beneficiaris hauran de trobar-se al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
5. No podran obtenir la condició de beneficiaris els sol·licitants en què concórrega alguna de les circumstàncies establertes en l'article 13 de la Llei 38/2003, de 17 de novembre, general de subvencions.  
6. Les circumstàncies expressades en els apartats anteriors es podran acreditar mitjançant declaració responsable, sense perjudici que puguen ser objecte de requeriment d'acreditació fefaent.  
  
Article 5. Sol·licituds  
1. Les sol·licituds i la documentació annexa per a la concessió de les ajudes s'ompliran pels interessats d'acord amb els models i els terminis establerts en les respectives convocatòries i es dirigiran a la Direcció General de l'IVACE.  
2. La tramitació del procediment serà amb caràcter general telemàtica, si bé en atenció a les característiques dels potencials sol·licitants podrà utilitzar-se el procediment presencial en aquells casos així establerts en la convocatòria respectiva.  
La presentació telemàtica requerirà la presentació de sol·licituds, escrits i comunicacions davant de el Registre electrònic que estiguen firmats electrònicament mitjançant una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb què la Generalitat haja firmat l'oportú conveni.  
  
3. La presentació de la sol·licitud portarà implícita l'acceptació de les bases, inclòs el que disposa la convocatòria respectiva.  
4. Les respectives convocatòries podran restringir el nombre de projectes que puga presentar-se per sol·licitant per a cada actuació o programa convocat.  
5. Amb caràcter general, es presentarà la documentació que a continuació s'indica, si bé la convocatòria respectiva determinarà la documentació específica addicional que si és el cas haja de presentar-se:  
a) Imprés de sol·licitud: els models d'impresos normalitzats (sol·licituds i la resta de documentació) estaran disponibles en l'adreça d'internet de l'IVACE, http://www.ivace.es. Les sol·licituds s'adequaran als models normalitzats i s'ompliran utilitzant els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
L'imprés de sol·licitud contindrà la possibilitat d'autoritzar a l'IVACE per a consultar les dades d'identitat del sol·licitant i la situació quant al compliment de les seues obligacions tributàries i amb la Seguretat Social, sense perjudici que l'IVACE puga sol·licitar el seu aclariment o esmena en el cas que la informació obtinguda presentara alguna incidència. Així mateix, l'imprés de sol·licitud contindrà les declaracions responsables que acrediten que el beneficiari compleix amb els requisits de la convocatòria i de les bases reguladores.  
b) Memòria del projecte segons model disponible en l'adreça d'internet de l'IVACE, http://www.ivace.es, o bé incorporat a la pròpia sol·licitud d'ajuda. La memòria servirà de referent per a aplicar els criteris de valoració, d'ací que un defectuós o deficient ompliment, o la seua difícil comprensió, generarà una menysvaloració del projecte o inclús una denegació de la sol·licitud.  
c) Acreditació de trobar-se al corrent dels seus obligacions tributàries i davant de la Seguretat Social en el cas que no haguera autoritzat a l'IVACE per a la seua obtenció per mitjans electrònics. Bastarà l'acreditació d'aquest extrem mitjançant declaració responsable sense necessitat d'acreditació fefaent posterior en cas de les subvencions atorgades a organismes, entitats i fundacions del sector públic.  
d) Documentació acreditativa de la identitat del sol·licitant en els termes definits en la convocatòria.  
e) Declaració responsable d'altres ajudes, subvencions, ingressos o recursos públics o privats obtinguts o sol·licitats per als mateixos costs subvencionables.  
6. Per a potenciar l'èxit dels objectius d'una convocatòria, l'IVACE podrà traslladar sol·licituds a altres programes o convocatòries d'ajudes, sempre que les característiques dels programes ho permeten i el sol·licitant expresse el seu consentiment.  
7. Quan la sol·licitud no reunisca els requisits prevists en la legislació vigent en matèria de procediment administratiu comú, o no s'acompanye de la documentació que d'acord amb aquestes bases o amb la convocatòria siga exigible, es requerirà al sol·licitant perquè en el termini de 10 dies hàbils des del següent al de la recepció del requeriment esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud, amb resolució prèvia dictada en els termes que estableix la legislació administrativa.  
8. Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
9. Així mateix, es podrà requerir del sol·licitant en qualsevol moment qualssevol altres dades, documents i informes complementaris que resulten necessaris per a la resolució de l'expedient.   
10. Es delega en les persones que exerceixen la direcció de l'àrea o, si és el cas, departament o servei competent per a gestionar la convocatòria, la resolució de les incidències produïdes amb anterioritat a la concessió, en especial les referides a desistiments, canvi de beneficiari i/o canvis en el projecte.  
  
Article 6. Ordenació i instrucció  
L'òrgan competent per a la Instrucció del procediment serà la unitat IVACE Innovació, a través del Servei de Centres Tecnològics, que rebrà les sol·licituds presentades, verificarà que aquestes reuneixen els requisits per a poder ser tramitades i emetrà una preavaluació, tot podent assistir-se d'altres àrees o serveis de l'IVACE per a comprovar els extrems relatius a la identitat del sol·licitant, i també del personal extern que per raó de la matèria objecte d'ajuda puga ser necessari. L'òrgan instructor serà igualment el competent per al seguiment de les ajudes.  
  
Article 7. Criteris d'atorgament de les ajudes  
Les línies detallades en el títol II de la present ordre estableixen els criteris d'atorgament de les ajudes i la seua ponderació.  
  
Article 8. Comissió d'avaluació  
1. Una comissió d'avaluació serà la competent per a elevar a la presidència de l'IVACE proposta de concessió d'ajudes a les sol·licituds presentades a cada programa o actuació convocat, prioritzades segons els criteris de concessió de cada programa o actuació.  
2. La comissió estarà composta per la persona que ocupe la direcció General de l'IVACE, que assumirà la Presidència de l'òrgan i per 6 vocals integrants de les unitats d'IVACE Innovació i d'aquelles de l'IVACE amb competències en suport; exercirà de secretari una persona de l'àrea amb competències en matèria de suport, sense vot. Tant els vocals com el secretari seran designats per la persona que ocupe la presidència de l'IVACE.  
En l'exercici de les seues competències la comissió podrà comptar amb l'assistència tècnica que estime necessària.  
En tot cas es procurarà que en la composició de la comissió es respecte el principi de paritat d'homes i dones, i la capacitació i competència adequades.  
3. Així mateix, la comissió d'avaluació elaborarà una relació ordenada de les sol·licituds que es propose desestimar, indicant la causa; quan aquesta obeïsca a falta de crèdit per a poder-les atendre, sense necessitat de nova convocatòria i en els termes que estableix l'article 63 del Reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol, podrà acordar-se la concessió quan es produïsca un increment dels crèdits disponibles, seguint l'orde de puntuació obtingut.  
4. En cas d'empat en la puntuació, tindran preferència per a l'atorgament les sol·licituds els titulars de les quals acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb discapacitat en relació amb les seues respectives plantilles, o bé es comprometen a contractar un percentatge major de persones treballadores amb discapacitat durant l'àmbit del projecte objecte d'ajuda.  
Subsidiàriament, en cas d'empat en la puntuació, tindran preferència en l'adjudicació aquells sol·licitants que acrediten una menor bretxa salarial entre les persones treballadores que menor salari cobren i les que més dins de la mateixa plantilla (incloent els llocs de màxima responsabilitat i direcció).  
Si persistia l'empat, es tindrà en compte, als efectes de resoldre'l, la puntuació obtinguda criteri a criteri seguint un ordre decreixent segons ítems de major ponderació.  
5. A la comissió d'avaluació li seran aplicables les normes establertes en la legislació administrativa per als òrgans col·legiats.  
  
Article 9. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes convocades.  
2. El termini màxim per a resoldre i notificar la resolució serà de sis mesos a comptar des de la publicació de l'extracte de convocatòria en el Diari Oficial de la Generalitat Valenciana. Una vegada transcorregut el termini sense que s'haguera notificat resolució expressa, els sol·licitants entendran desestimades les seues sol·licituds per silenci administratiu, tot això sense perjudici de l'obligació de resoldre expressament que incumbeix a l'Administració.  
3. La resolució motivada del procediment es notificarà als interessats i les ajudes concedides es publicaran en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari a què s'imputen, beneficiari, quantitat concedida i objectiu o finalitat de l'ajuda.   
  
4. La resolució de concessió i/o denegació posarà fi a la via administrativa. Es delega en la Direcció General de l'IVACE la resolució dels recursos de reposició.  
  
Article 10. Obligacions dels beneficiaris  
A més del que disposa l'article 14 de la Llei 38/2003, de 17 de novembre, seran obligacions dels beneficiaris:  
a) Realitzar l'activitat o projecte que fonamente la concessió de l'ajuda en la forma, condicions i termini establit, i acreditar materialment i econòmicament la seua realització abans del venciment del termini de justificació indicat en les respectives convocatòries, que en tot cas no serà inferior a tres mesos des de la notificació de la resolució de concessió, i presentar-la en la forma que en aquestes es determine o en el manual d'instruccions de justificació d'ajudes que s'aprove per la Direcció General de l'IVACE en el seu desenvolupament, sense perjudici del compliment de les obligacions establertes amb caràcter general en l'article 30 de la Llei 38/2003, de 23 de novembre, General de Subvencions.  
b) Els beneficiaris que reben subvencions o ajudes, pel període d'un any, per imports superiors a 100.000 euros ?o quan almenys el 40 % del total dels seus ingressos anuals tinguen caràcter d'ajuda o subvenció pública i aconsegueixen com a mínim la quantitat de 5.000 euros- o a 10.000 euros, hauran de complir les exigències establertes respectivament en l'article 3, apartats 1.b i 2 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana per a aquests supòsits.  
c) Quan l'ajuda finance l'adquisició, construcció, rehabilitació o millora de béns inventariables, aquests hauran d'estar ubicats a la Comunitat Valenciana, i els beneficiaris hauran de destinar-los al fi concret per al que es va concedir l'ajuda durant almenys cinc anys si es tracta d'un bé inscriptible en un registre públic, i durant un mínim de dos anys per a la resta de béns llevat que la convocatòria establisca un termini major. No obstant això, en el cas que l'ajuda estiga cofinançada per Fons Estructurals de la Unió Europea, hauran de respectar-se els terminis que la normativa comunitària exigisca.   
d) En el cas que el centre tecnològic duga a terme activitats econòmiques juntament amb activitats primàries de caràcter no econòmic, estarà obligat a distingir amb claredat entre ambdós tipus d'activitats, a separar clarament el finançament d'aquestes i a imputar els costs d'acord amb els mateixos criteris de comptabilitat analítica en ambdós tipus d'activitat.  
e) El beneficiari haurà d'executar i acreditar un pla de difusió de tots els projectes o activitats objecte d'ajuda, i també de la totalitat dels resultats de les investigacions, de forma no discriminatòria i no exclusiva, bé siga mitjançant conferències, bases de dades d'accés obert, publicacions obertes o programes informàtics oberts.   
f) Conservar els documents justificatius de les despeses corresponents al projecte subvencionat.  
g) Actualitzar qualsevol documentació presentada que haguera patit alguna modificació.  
h) Respondre de la veracitat dels documents aportats i en general de la informació facilitada.  
i) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat per als mateixos costs subvencionables.  
  
CAPÍTOL II  
Seguiment, incidències i control de les subvencions  
  
Article 11. Modificació de la subvenció i reintegrament de les ajudes concedides  
1. El beneficiari haurà de realitzar el projecte objecte d'ajuda en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costs indicats en la notificació de concessió i pels imports que s'hi especifiquen. En cap cas es podran admetre modificacions que estiguen en contradicció amb els requisits exigits per a l'aprovació del projecte.  
  
Quan les convocatòries establisquen determinats imports o percentatges màxims o mínims en les despeses del projecte que poden actuar com a requisit per a la seua aprovació, o com limitadors de l'import de l'ajuda concedida, la justificació del projecte haurà de tindre en compte els mencionats límits per a no donar lloc a la minoració o revocació de l'ajuda. Només en el cas que les diferències, segons el parer tècnic de l'IVACE, obeïsquen a modificacions sobrevingudes i no imputables al beneficiari en el desenvolupament del projecte, podran admetre's per part de l'IVACE, sense que en cap cas supose un major import de l'ajuda rebuda ni una modificació dels aspectes essencials de la naturalesa o objectius de la subvenció concedida.  
2. Qualsevol alteració de les condicions tingudes en compte per a la concessió i, en general, l'incompliment de les obligacions per part del beneficiari, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
3. Es delega en el cap d'àrea de l'IVACE competent per a la gestió de les ajudes, la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en concret les referides a renúncies, canvi de beneficiari, possibles pròrrogues per a l'execució i/o justificació d'aquest i modificacions en el projecte aprovat, i també possibles compensacions entre costs en la forma permesa en les respectives convocatòries; la resolució relativa a les possibles minoracions o de desistiment sense efectes de les subvencions concedides es delega en la Direcció General de l'IVACE.  
  
Article 12. Acumulació d'ajudes  
1. Els costs associats als projectes subvencionats pels programes inclosos en la present ordre no podran rebre simultàniament ajudes en el marc de la respectiva convocatòria i d'altres procedents d'aquesta o d'una altra administració o ens públic. En cas de concurrència amb altres ajudes per als mateixos costs subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra Administració.  
2. En cap cas l'ajuda podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
  
Article 13. Entitats col·laboradores  
1. L'àrea, servei o departament gestor de la convocatòria d'ajudes podrà comptar amb entitats col·laboradores en els termes establerts en els articles 12 i següents de la Llei 38/2003, de 17 de novembre, General de Subvencions i en el Reial decret 887/2006, de 21 de juliol, pel qual s'aprova el Reglament de la Llei 38/2003, que els auxilien en les tasques d'avaluació, verificació administrativa o in situ, o de pagament.  
  
2. Les entitats col·laboradores hauran de complir els requisits exigits en la Llei 38/2003, de 17 de novembre, i hauran d'acreditar prèviament complir amb la solvència necessària per a poder exercir les tasques d'una manera eficaç, concretament de comptar amb experiència en les matèries objecte de col·laboració i de recursos personals i materials per a poder assumir-les.  
  
Article 14. Subcontractació  
L'activitat objecte de subvenció no podrà ser subcontractada amb tercers.  
  
Article 15. Justificació de les ajudes  
1. La justificació de les ajudes es realitzarà en el marc del que estableix la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat i, si és el cas, segons el que estableix la normativa aplicable dels fons comunitaris de la Unió Europea en el cas que els projectes estigueren cofinançats pels fons esmentats.  
2. El termini per a la presentació de la documentació de justificació finalitzarà en la data que es determine en la convocatòria respectiva o en la resolució de concessió que, en tot cas, no serà inferior a tres mesos des de la notificació de concessió.  
3. La justificació de l'ajuda es realitzarà mitjançant l'aportació de justificants de despesa i pagament, i en la forma definida en el manual d'instruccions de justificació d'ajudes que s'aprove per resolució de la Direcció General de l'IVACE.  
4. Els pagaments només s'admetran si estan realitzats a través d'entitat financera amb les especificitats previstes en cada convocatòria, i la seua justificació es realitzarà mitjançant la presentació de còpia de l'extracte bancari que acredite l'eixida efectiva dels fons juntament amb còpia de la transferència o del xec nominatiu. Queden exclosos els pagaments realitzats en efectiu o per caixa. En el cas que l'ordre de transferència i/o l'apuntament de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari adjuntar-hi una relació d'aquests detallada com cal, on apareguen el destinatari, la identificació del justificant de la despesa (el número de la factura o el concepte d'aquesta) i l'import pagat.  
5. El manual d'instruccions de justificació d'ajudes podrà exigir que s'hi adjunte un informe d'auditor o empresa inscrita en el Registre Oficial d'Auditors de Comptes, d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), i també una relació de comprovació del compliment dels requisits del manual d'instruccions de justificació d'ajudes, firmat per l'auditor i visat pel representant legal del beneficiari.  
  
Article 16. Pagament de les ajudes. Bestretes  
1. L'IVACE procedirà al pagament de l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles al beneficiari.  
2. Podrà anticipar-se el pagament de l'ajuda pel màxim previst per a les subvencions de capital i amb les condicions que estableix l'article 171 de la Llei 1/2015, de 6 de febrer, de la Generalitat o, si és el cas, les lleis de pressupostos de la Generalitat per a cada exercici a què s'aplica la convocatòria, o amb les modificacions d'aquests aprovades pel Consell.  
3. En cas de bestreta serà necessària la prèvia constitució de garantia ?en forma d'aval bancari o en metàl·lic- per un 100 % de la quantitat anticipada, i també el seu depòsit en la tresoreria de les direccions territorials de la Conselleria d'Hisenda i Model Econòmic, llevat que les respectives lleis de pressupostos de la Generalitat exoneren de la constitució de garanties.  
  
Article 17. Control i verificació  
1. Tant els beneficiaris com els tercers relacionats amb l'objecte de l'ajuda, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat, o de la Unió Europea i els seus representants autoritzats, i caldrà facilitar en qualsevol moment tota la informació que se sol·licite en l'exercici d'aquestes actuacions i, en especial, posant a disposició la totalitat de documents necessaris per a una pista d'auditoria adequada.  
2. La comprovació administrativa de la justificació documental de la subvenció es realitzarà mitjançant la revisió de la documentació preceptiva per al pagament previst així en aquestes bases i en la convocatòria. La comprovació material de l'efectiva realització del projecte es portarà a cap en els termes establerts en el pla de control que s'elaborarà a aquest efecte per la Direcció General de l'IVACE en els termes establerts en l'article 169.3 de la Llei 1/2015. El control podrà consistir no sols en la verificació del compliment dels requisits i de les obligacions específiques establertes en les bases reguladores i en la convocatòria, sinó també en visites a la seu dels beneficiaris als efectes de verificar l'execució material dels projectes i inclús a l'examen dels seus registres comptables, comptes o estats financers, i la documentació que hi done suport.  
  
  
TÍTOL II  
Línies d'ajuda  
  
CAPÍTOL I  
Ajudes per a projectes d'R+D independent desenvolupats pels centres tecnològics de la Comunitat Valenciana de manera individual o en col·laboració entre ells.  
  
Article 18. Objectiu  
La línia es dirigeix a recolzar la generació i adaptació de coneixement i tecnologia amb alt potencial d'aplicació i transferibilitat empresarial, mitjançant projectes d'R+D independent.  
  
Article 19. Requisits dels projectes objecte d'ajuda i tipologia d'actuacions  
1. Els projectes objecte d'ajuda hauran de complir els requisits següents:  
- Realitzar-se en el territori de la Comunitat Valenciana.  
- Emmarcar-se en els àmbits de desenvolupament regional identificats en l'Estratègia d'Especialització Intel·ligent (RIS3 - CV).  
- Les actuacions hauran de circumscriure's a l'àmbit de les activitats no econòmiques pròpies d'un organisme d'investigació, açò és, aquelles que no consistisquen en l'oferta de béns i/o serveis en cap mercat. A aquests efectes s'entendrà per activitats no econòmiques d'un organisme d'investigació el que disposa l'apartat 8.9.1.94) del Marco d'R+D'i (DOUE C 198/01, 27.6.2014).  
2. Es contemplen dos tipus d'actuacions:  
- Projectes d'R+D independent en col·laboració.  
- Projectes d'R+D independent pròpia.  
Els projectes podran ser d'investigació fonamental, industrial o desenvolupament experimental, i també la difusió dels resultats d'aquests, sempre amb caràcter no econòmic. S'inclou el desenvolupament de prototips i projectes pilot, si bé en cas d'utilització comercial posterior els ingressos generats hauran de deduir-se dels costs subvencionables. Són subvencionables la producció i l'assaig experimental de productes, processos i serveis sempre que no siguen transformables en aplicacions industrials o per a fins comercials.  
  
Article 20. Despeses subvencionables  
1. Les ajudes previstes contribuiran a finançar les despeses que estiguen directament relacionades amb el desenvolupament de les actuacions per a les quals s'hagen concedit.  
2. Les tipologies de costs que es podran considerar com a subvencionables són les que figuren a continuació, sense perjudici que les respectives convocatòries puguen excloure o limitar alguna d'aquestes o dels conceptes que engloben:  
a) Despeses de personal en plantilla del beneficiari, directament involucrat en el projecte objecte d'ajuda.  
b) Despeses en serveis externs necessaris per al desenvolupament del projecte, imputats en exclusiva a aquest i que es vinculen al projecte inequívocament. Així mateix, s'inclou en aquest concepte el cost de la realització d'informes d'auditoria sobre els comptes justificatius del gasto.  
c) Inversions en equipament d'experimentació i per al desenvolupament de prototips precompetitius associats als projectes d'R+D, i també adaptacions necessàries per a la instal·lació d'aquests.  
d) Despeses indirectes consistents en despeses generals de funcionament i de personal propi de gestió i administració necessàries per a l'execució del projecte.  
e) Altres despeses directament relacionades amb el projecte i justificades com cal.  
3. En cap cas es consideraran despeses subvencionables els imposts indirectes quan siguen susceptibles de recuperació o compensació ni els imposts sobre la renda.  
4. Les instruccions sobre les despeses i inversions a imputar als diferents conceptes susceptibles d'ajuda s'establiran en les convocatòries respectives, i el seu desenvolupament en els manuals respectius de justificació per a cada actuació.  
  
Article 21. Quantia de les ajudes  
Es podrà subvencionar un percentatge de fins al 100 % del cost total de l'activitat no econòmica que realitzen les entitats beneficiàries.  
  
  
Article 22. Criteris d'atorgament de les ajudes  
1. Un projecte només podrà ser recolzat quan la puntuació obtinguda en l'avaluació supere els llindars que puguen establir-se en les convocatòries respectives.  
2. Seran criteris d'atorgament de l'ajuda, sobre un total de 100 punts:  
a) Característiques del projecte (puntuació màxima 60 punts).  
Primer. Qualitat del projecte (puntuació màxima, 35 punts). Seran factors a considerar:  
- Novetat i rellevància dels objectius del projecte. Enquadrament del projecte en el marc de les àrees d'especialització que s'establisquen en la convocatòria.  
- Potencial de retorn de la inversió en R+D a la societat i foment de projectes que afavorisquen la cohesió del territori.  
- Qualitat del pla de difusió i transferència del projecte i dels seus resultats.  
- Promoció i foment del desenvolupament sostenible i l'economia del bé comú.  
Segon. Viabilitat del projecte (puntuació màxima, 25 punts):  
- Adequació de la grandària, composició i dedicació de l'equip d'investigació als objectius proposats en el projecte.  
- Adequació del pressupost.  
- Capacitat i experiència de l'equip d'investigació per a la realització de les activitats programades.  
- Col·laboració amb altres entitats/serveis externs.  
- Participació de doctors en el grup d'investigació.  
b) Potencial de transferibilitat del coneixement generat a les empreses de la Comunitat Valenciana (puntuació màxima, 40 punts)  
Primer. Grau d'implantació a la Comunitat Valenciana (puntuació màxima, 20 punts), en el qual es podrà considerar la demanda tecnològica i d'R+D+i de valor afegit a la Comunitat Valenciana.  
Segon. Cooperació amb empreses de la Comunitat Valenciana (puntuació màxima, 20 punts). Seran factors a considerar:  
- Efecte tractor d'R+D+i per a les empreses de la Comunitat Valenciana.  
- Nombre d'empreses de la Comunitat Valenciana que col·laboren amb el centre tecnològic  
Així mateix, com a mesures d'actuació per a afavorir la qualitat de l'ocupació i les condicions de treball, la igualtat d'oportunitats entre dones i homes, la sostenibilitat mediambiental i la integració social i laboral de les persones amb discapacitat, les convocatòries de subvencions establiran com a valoració addicional la que resulte de l'aplicació de criteris socials, entre els quals:  
c) Ocupació i qualitat de condicions de treball. Puntuació màxima grup, 5 punts.  
d) Perspectiva de gènere. Puntuació màxima grup, 3 punts.  
e) Discapacitat i altres col·lectius desfavorits. Puntuació màxima grup, 2 punts.  
f) Medi ambient. Puntuació màxima grup, 2 punts.  
  
  
CAPÍTOL II  
Ajudes per a activitats d'acompanyament a l'R+D independent que desenvolupen els centres tecnològics de la Comunitat Valenciana.  
  
Article 23. Objectiu  
Aquesta actuació persegueix recolzar les activitats d'acompanyament de l'R+D independent dels centres tecnològics que afavorisquen la identificació de necessitats d'R+D en els sectors productius de la Comunitat Valenciana, el disseny i posada en marxa de línies d'investigació que responguen a les necessitats detectades, i la qualificació i millora dels seus equips d'investigació.  
  
Article 24. Requisits dels projectes objecte d'ajuda i tipologia de les actuacions  
1. Les activitats objecte d'ajuda hauran de complir els requisits següents:  
- Emmarcar-se en els àmbits de desenvolupament regional identificats en l'Estratègia d'Especialització Intel·ligent (RIS3-CV).  
- Las actuacions hauran de circumscriure's a l'àmbit de les activitats no econòmiques pròpies d'un organisme d'investigació, açò és, aquelles que no consistisquen en l'oferta de béns i/o serveis en cap mercat. A aquests efectes s'entendrà per activitats no econòmiques d'un organisme d'investigació el que disposa l'apartat 8.3.3.23 del Marc d'R+D'i (DOUE C 198/01, 27.6.2014).  
2. Es recolzaran projectes que incloguen activitats d'acompanyament a l'R+D independent que desenvolupen els centres tecnològics, com ara:  
- Accions d'intel·ligència competitiva.  
- Participació en xarxes, plataformes i associacions vinculades a l'R+D.  
- Participació en comités de certificació i normalització.  
- Formació del personal tècnic i investigador vinculat a activitats d'R+D.  
No es consideren subvencionables les activitats següents: la millora de processos d'organització interna i plans de formació genèrics dels treballadors, les activitats de caràcter institucional, i també les activitats de comunicació i difusió genèriques del centre tecnològic.  
  
Article 25. Despeses subvencionables  
1. Les ajudes previstes contribuiran a finançar les despeses que estiguen directament relacionats amb el desenvolupament dels projectes per als que s'hagen concedit.  
2. Les tipologies de costs que es podran considerar com a subvencionables són les que figuren a continuació, sense perjudici que les respectives convocatòries puguen excloure o limitar alguna d'aquestes, o dels conceptes que engloben:  
a) Despeses del personal en plantilla del beneficiari que estiga directament involucrat en les activitats objecte d'ajuda.  
b) Despeses en serveis externs necessaris per al desenvolupament de les activitats, sempre que estiguen imputats en exclusiva a aquestes i que es vinculen a aquestes inequívocament. Així mateix, s'inclou en aquest concepte el cost de la realització d'informes d'auditoria sobre els comptes justificatius de la despesa.  
c) Despeses indirectes consistents en despeses generals de funcionament i de personal propi de gestió i administració necessàries per a l'execució de les activitats.  
d) Altres despeses directament relacionades amb les activitats i justificades com cal.  
3. En cap cas es consideraran despeses subvencionables els imposts indirectes quan siguen susceptibles de recuperació o compensació ni els imposts sobre la renda.  
4. Les instruccions sobre les despeses a imputar als diferents conceptes susceptibles d'ajuda s'establiran en les convocatòries respectives, i el seu desenvolupament en els respectius manuals de justificació.  
  
Article 26. Quantia de les ajudes  
Es podrà subvencionar un percentatge de fins al 100 % del cost total de l'activitat no econòmica que realitzen les entitats beneficiàries.  
  
  
Article 27. Criteris d'atorgament de les ajudes  
1. Un projecte només podrà ser recolzat quan la puntuació obtinguda en l'avaluació supere els llindars que puguen establir-se en les respectives convocatòries.  
2. Seran criteris d'atorgament de l'ajuda, sobre un total de 100 punts:  
a) Característiques de les activitats (puntuació màxima, 60 punts):  
  
Primer. Qualitat de les activitats (puntuació màxima, 35 punts). Seran factors a considerar:  
- Novetat i rellevància dels objectius.  
- Qualitat del pla de difusió i transferència i dels seus resultats.  
- Promoció i foment del desenvolupament sostenible i l'economia del bé comú.  
Segon. Viabilitat de les activitats (puntuació màxima, 25 punts):  
  
- Adequació de la grandària, composició i dedicació del personal propi als objectius proposats en les activitats programades.  
- Adequació del pressupost.  
- Capacitat i experiència del personal propi per a la realització de les activitats programades.  
b) Potencial de transferibilitat del coneixement generat a les empreses de la Comunitat Valenciana (puntuació màxima, 40 punts). Seran factors a considerar:  
Primer. Grau d'implantació a la Comunitat Valenciana (puntuació màxima, 20 punts):  
- Demanda tecnològica i d'R+D+i de valor afegit a la Comunitat Valenciana.  
Segon. Cooperació amb empreses de la Comunitat Valenciana (puntuació màxima, 20 punts). Es podran prendre en consideració els ítems següents:  
- Efecte tractor d'R+D+i per a les empreses de la Comunitat Valenciana.  
- Nombre d'empreses de la Comunitat Valenciana que col·laboren amb el centre tecnològic.  
Així mateix, com a mesures d'actuació per a afavorir la qualitat de l'ocupació i les condicions de treball, la igualtat d'oportunitats entre dones i homes, la sostenibilitat mediambiental i la integració social i laboral de les persones amb discapacitat, les convocatòries de subvencions establiran com a valoració addicional la que resulte de l'aplicació dels criteris socials, entre ells:  
c) Qualitat de l'ocupació i de les condicions de treball. Puntuació màxima grup 5 punts.  
d) Perspectiva de gènere. Puntuació màxima grup 3 punts.  
e) Discapacitat i altres col·lectius desfavorits. Puntuació màxima grup, 2 punts.  
f) Medi ambient. Puntuació màxima grup, 2 punts.  
  
  
DISPOSICIÓ ADDICIONAL  
  
Única. No-incidència econòmica  
La present ordre no té incidència pressupostària, sense perjudici de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
DISPOSICIONS FINALS  
  
Primera. Desplegament i execució  
La persona titular de la Direcció General de l'IVACE podrà dictar totes les instruccions de caràcter intern i organitzatiu que siguen necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 25 de novembre de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ.


Còpia Permalink ELI